# REPUBLIKA HRVATSKA

# MINISTARSTVO ZDRAVSTVA

# NACRT

# PRIJEDLOG ZAKONA O IZMJENAMA I DOPUNAMA ZAKONA O VODI ZA LJUDSKU POTROŠNJU, S KONAČNIM PRIJEDLOGOM ZAKONA

# svibanj, 2017.

# USTAVNA OSNOVA ZA DONOŠENJE ZAKONA

Ustavna osnova za donošenje Zakona o izmjenama i dopunama Zakona o vodi za ljudsku potrošnju sadržana je u članku 2. stavku 4. podstavku 1. Ustava Republike Hrvatske („Narodne novine“, broj 85/2010 – pročišćeni tekst i 5/14 - Odluka Ustavnog suda Republike Hrvatske broj Sup-O-1/2014 od 14. siječnja 2014. godine).

1. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Važećim Zakonom o vodi za ljudsku potrošnju uređuje se zdravstvena ispravnost vode za ljudsku potrošnju, nadležno tijelo za provedbu Zakona i način izvješćivanja Europske komisije o provedbi Zakona, obveze pravnih osoba koje obavljaju opskrbu vodom za ljudsku potrošnju u Republici Hrvatskoj, načini postupanja i izvješćivanja u slučaju odstupanja od parametara za provjeru sukladnosti vode za ljudsku potrošnju, monitoring (praćenje) i druge službene kontrole zdravstvene ispravnosti vode za ljudsku potrošnju i njihovo financiranje, a u cilju zaštite ljudskog zdravlja od nepovoljnih utjecaja bilo kojeg onečišćenja vode za ljudsku potrošnju i osiguravanja zdravstvene ispravnosti vode za ljudsku potrošnju na području Republike Hrvatske.

Zakon sadrži odredbe koje su u skladu s Direktivom Vijeća 1998/83/EZ od 3. studenoga 1998. o kvaliteti vode namijenjene za ljudsku potrošnju (SL L 330, 05. 12. 1998.).

Na razini Europske unije u listopadu 2015. godine donesena je Direktiva Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.) kojom se mijenjaju prilozi II. i III. Direktive Vijeća 1998/83/EZ od 3. studenoga 1998. o kvaliteti vode namijenjene za ljudsku potrošnju, odnosno uređuju zahtjevi za monitoring (praćenje) zdravstvene ispravnosti vode za ljudsku potrošnju, parametri i učestalost praćenja, procjena rizika te zahtjevi za metode ispitivanja parametara u vodi za ljudsku potrošnju. Države članice Europske unije obvezne su uskladiti nacionalno zakonodavstvo s odredbama navedene direktive najkasnije do 27. listopada 2017. godine i o tome obavijestiti Europsku komisiju.

Prijedlogom Zakona o izmjenama i dopunama o vodi za ljudsku potrošnju proširuju se zahtjevi za monitoring (praćenje) zdravstvene ispravnosti vode za ljudsku potrošnju uvođenjem procjene rizika.

Sukladno navedenome, proširuju se i obveze pravnih osoba koje obavljaju djelatnost javne vodoopskrbe vezano uz:

* uspostavljanje sustava upravljanja rizicima umjesto dosadašnjeg sustava samokontrole zdravstvene ispravnosti vode za ljudsku potrošnju temeljenoga na osnovi sustava analize opasnosti i kritičnih kontrolnih točaka,
* podnošenje zahtjeva Ministarstvu zdravstva u svrhu odobravanja planova sigurnosti vode za ljudsku potrošnju,
* registraciju u svrhu upisa u Registar pravnih osoba koje obavljaju djelatnost javne vodoopskrbe koji vodi Ministarstvo zdravstva,
* obvezu objavljivanja ažuriranih podataka i obavješćivanja javnosti o zdravstvenoj ispravnosti vode za ljudsku potrošnju.

Zakonskim prijedlogom, nadalje, definira se osnivanje Stručnog povjerenstva za odobravanje planova sigurnosti vode za ljudsku potrošnju i procjenu rizika u programu monitoringa vode za ljudsku potrošnju, kao i definiranje poslova koje obavlja, a u svrhu provođenja odredbi Zakona.

Zakonskim prijedlogom dopunjuju se odredbe vezane uz službene laboratorije koji su u obvezi, u svrhu ovlašćivanja, posjedovati validacijska izvješća i mjerne nesigurnosti za metode koje nisu akreditirane. Propisana je mogućnost ugovaranja između ovlaštenih laboratorija, kao i ovlast ministra za određivanjem jednog ili više laboratorija ako za potrebe analiza ne postoji ovlašteni laboratorij u Republici Hrvatskoj.

Pravne osobe koje obavljaju djelatnost punjenja vode u boce i drugu ambalažu obvezne su uspostaviti, provoditi i održavati sustave i postupke temeljene na načelima HACCP sustava iz članka 5. stavka 2. Uredbe (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30. 4. 2004.).

Također, propisuje se ovlast ministra zdravstva da pravilnikom propiše način provedbe procjene rizika u programu monitoringa, metode i točke uzorkovanja, metode laboratorijskog ispitivanja parametara sukladnosti u vodi za ljudsku potrošnju te postupak registracije i način vođenja registra pravnih osoba koje obavljaju djelatnost javne vodoopskrbe.

 Predloženi Zakon omogućava fleksibilnu prilagodbu domaćeg zakonodavstva zakonodavstvu Europske unije osiguravajući pravovremeni prijenos i primjenu Direktive Komisije (EU) 2015/1787 оd 6. listopada 2015.

**III. OCJENA SREDSTAVA POTREBNIH ZA PROVEDBU PREDLOŽENOG**

 **ZAKONA**

Sredstva za provedbu Zakona o izmjenama i dopunama Zakona o vodi za ljudsku potrošnju Ministarstvo zdravstva osiguralo je u Državnom proračunu Republike Hrvatske za razdoblje od 2017. do 2019. godine na razdjelu 096, Glava 05 – Ministarstvo zdravstva, na aktivnosti A 618207 – Administracija i upravljanje, na grupi rashoda 3291 Naknade za rad predstavničkih i izvršnih tijela u iznosu od 5.000,00 kn za u 2018. godini i u iznosu od 100.000,00 kn za 2019. godinu.

**IV. PRIJEDLOG ZA DONOŠENJE ZAKONA O IZMJENAMA I DOPUNAMA**

 **ZAKONA O VODI ZA LJUDSKU POTROŠNJU, S KONAČNIM**

 **PRIJEDLOGOM ZAKONA PO HITNOM POSTUPKU**

Sredstva za provedbu Zakona o izmjenama i dopunama Zakona o vodi za ljudsku potrošnju Ministarstvo zdravstva osiguralo je u Državnom proračunu Republike Hrvatske za razdoblje od 2017. do 2019. godine na razdjelu 096, Glava 05 – Ministarstvo zdravstva, na aktivnosti A 618207 – Administracija i upravljanje, na grupi rashoda 3291 Naknade za rad predstavničkih i izvršnih tijela u iznosu od 5.000,00 kn za u 2018. godini i u iznosu od 100.000,00 kn za 2019. godinu.

KONAČNI PRIJEDLOG ZAKONA O IZMJENAMA I DOPUNAMA ZAKONA O VODI ZA LJUDSKU POTROŠNJU

**Članak 1.**

U Zakonu o vodi za ljudsku potrošnju (Narodne novine, broj 56/13 i 64/15) u članku 2. iza podstavka 2. dodaje se podstavak 3. koji glasi:

- Direktiva Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.) – u daljnjem tekstu: Direktiva Komisije 2015/1787.

**Članak 2.**

U članku 4. u točki 20. riječi: „redovni i revizijski monitoring (praćenje)“ zamjenjuju se riječima: „monitoring (praćenje) parametara skupine A i parametara skupine B“.

Iza točke 23. dodaju se točke 24. i 25. koje glase:

„24. Plan sigurnosti vode za ljudsku potrošnju podrazumijeva proaktivnu procjenu i upravljanje rizicima u cjelokupnom vodoopskrbnom lancu od slivnog područja do mjesta isporuke.

25. Ocjena sukladnosti plana sigurnosti vode za ljudsku potrošnju i njegove provedbe podrazumijeva početnu ocjenu sukladnosti, nakon koje se plan sigurnosti vode za ljudsku potrošnju odobrava, i redovne nadzore kojima se provjerava kontinuirana usklađenost plana sigurnosti vode za ljudsku potrošnju s propisanim zahtjevima.“.

**Članak 3.**

U članku 6. stavak 4. mijenja se i glasi:

„(4) Pravne osobe koje obavljaju djelatnost punjenja vode u boce i drugu ambalažu, a koja je namijenjena stavljanju na tržište, obvezne su uspostaviti, provoditi i održavati sustave i postupke temeljene na načelima HACCP sustava iz članka 5. stavka 2. Uredbe (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30. 4. 2004.) u svrhu provedbe članka 5. stavka 1. te Uredbe.“.

**Članak 4.**

U članku 9. dodaje se stavak 4. koji glasi:

„(4) Hrvatske vode su obvezne Stručnom povjerenstvu iz članka 12.b ovoga Zakona dostaviti podatke o rezultatima monitoringa stanja površinskih i podzemnih voda u svrhu odobravanja planova sigurnosti vode za ljudsku potrošnju i procjene rizika u programu monitoringa zdravstvene ispravnosti vode za ljudsku potrošnju.“.

**Članak 5.**

U članku 10. stavku 1. podstavak 1. mijenja se i glasi:

„– parametre za provjeru sukladnosti i parametre radioaktivnih tvari u vodi za ljudsku potrošnju, vrste i opseg analiza uzoraka u svrhu ispitivanja parametara za provjeru sukladnosti, vrijednosti parametara, učestalost uzimanja uzoraka vode za ljudsku potrošnju u programu monitoringa, način monitoringa, način provedbe procjene rizika u programu monitoringa, način odobravanja planova sigurnosti vode za ljudsku potrošnju, metode i točke uzorkovanja, metode laboratorijskog ispitivanja parametara sukladnosti u vodi za ljudsku potrošnju te postupak registracije i način vođenja registra pravnih osoba koje obavljaju djelatnost javne vodoopskrbe“.

**Članak 6.**

Iza članka 12.a dodaju se članci 12.b i 12.c s naslovima iznad njih koji glase:

*„Stručno povjerenstvo za procjenu rizika u programu monitoringa vode za ljudsku potrošnju*

Članak 12.b

(1) Ministar nadležan za zdravstvo osniva Stručno povjerenstvo za procjenu rizika u programu monitoringa vode za ljudsku potrošnju.

(2) Stručno povjerenstvo iz stavka 1. ovoga članka ima pet članova, i to:

– dva predstavnika Ministarstva (jedan predstavnik bira se za predsjednika)

– jedan predstavnik Hrvatskog zavoda za javno zdravstvo

– jedan predstavnik Hrvatskih voda

– jedan predstavnik Hrvatskog zavoda za toksikologiju i antidoping.

(3) Predsjednika i članove Stručnog povjerenstva iz stavka 1. ovoga članka imenuje ministar nadležan za zdravstvo na razdoblje od godinu dana.

(4) Stručno povjerenstvo iz stavka 1. ovoga članka donosi poslovnik o radu.

(5) Stručno povjerenstvo iz stavka 1. ovoga članka obavlja procjenu rizika u programu monitoringa vode za ljudsku potrošnju uzimajući u obzir rezultate monitoringa stanja površinskih i podzemnih voda i odobrenih planova sigurnosti vode za ljudsku potrošnju.

(6) Ministar nadležan za poslove zdravstva odlukom utvrđuje troškove postupka procjene rizika koje provodi Stručno povjerenstvo iz stavka 1. ovoga članka.

*Ocjena sukladnosti i odobravanje planova sigurnosti vode za ljudsku potrošnju*

Članak 12.c

(1) Ministar nadležan za zdravstvo na temelju početne ocjene sukladnosti i stručnog mišljenja Hrvatskog zavoda za javno zdravstvo donosi rješenje kojim odobrava planove sigurnosti vode za ljudsku potrošnju iz članka 15. stavka 2. podstavka 3. ovoga Zakona.

(2) Protiv rješenja iz stavka 1. ovoga članka nije dopuštena žalba, već se može pokrenuti upravni spor.

(3) Ministarstvo na prijedlog Hrvatskog zavoda za javno zdravstvo donosi godišnji plan provedbe redovnih ocjena sukladnosti planova sigurnosti vode za ljudsku potrošnju iz stavka 5. ovoga članka, najkasnije 30 dana prije početka kalendarske godine.

(4) Plan iz stavka 3. ovoga članka objavljuje se na mrežnim stranicama Ministarstva.

(5) Hrvatski zavod za javno zdravstvo provodi redovnu ocjenu sukladnosti planova sigurnosti vode za ljudsku potrošnju pravnih osoba iz članka 15. stavka 1. ovoga Zakona učestalošću propisanom planom provedbe redovnih ocjena sukladnosti planova sigurnosti vode za ljudsku potrošnju iz stavka 3. ovoga članka te o istome daje mišljenje.

(6) Mišljenje o provedenoj početnoj ocjeni sukladnosti iz stavka 1. ovoga članka i redovnim ocjenama sukladnosti planova sigurnosti vode za ljudsku potrošnju iz stavka 5. ovoga članka Hrvatski zavod za javno zdravstvo dostavlja pravnoj osobi iz članka 15. stavka 1. ovoga Zakona, ovom Ministarstvu i mjesno nadležnoj sanitarnoj inspekciji, u roku od 30 dana od dana provedbe početne ocjene sukladnosti odnosno redovne ocjene sukladnosti.

(7) Zavod iz stavka 5. ovoga članka obvezan je obavijestiti pravnu osobu iz članka 15. stavka 1. ovoga Zakona o vremenu provedbe početne i redovne ocjene sukladnosti plana sigurnosti vode za ljudsku potrošnju, a najkasnije 15 dana prije početka provedbe.

(8) Ministar nadležan za zdravstvo odlukom utvrđuje troškove postupka početne ocjene sukladnosti iz stavka 1. ovoga članka i redovnih ocjena sukladnosti planova sigurnosti vode za ljudsku potrošnju iz stavka 5. ovoga članka na prijedlog Hrvatskog zavoda za javno zdravstvo.

(9) Pravna osoba iz članka 15. stavka 1. ovoga Zakona snosi troškove postupka provedbe početne ocjene sukladnosti i redovnih ocjena sukladnosti planova sigurnosti vode za ljudsku potrošnju iz stavaka 1. i 5. ovoga članka te iste uplaćuje na račun Hrvatskog zavoda za javno zdravstvo najkasnije osam dana prije početka provedbe postupka početne ocjene sukladnosti, odnosno redovne ocjene sukladnosti.

**Članak 7.**

U članku 13. stavku 1. iza riječi: „uvjete propisane stavkom 2. ovoga članka“ briše se točka i dodaju se riječi: „te posjeduju validacijska izvješća i procijenjenu mjernu nesigurnost za metode koje nisu akreditirane, a koriste se za određivanje parametara propisanih pravilnikom iz članka 10. stavka 1. podstavka 1. ovoga Zakona.“.

Iza stavka 6. dodaju se stavci 7.,8., 9., 10., 11. i 12. koji glase:

„(7) Službeni laboratorij obvezan je, u slučaju nastalih promjena koje mogu utjecati na dano ovlaštenje, obavijestiti Ministarstvo u roku od trideset dana od dana nastanka promjene i o tome dostaviti dokaze pisanim putem.

(8) Ako službeni laboratorij nije ovlašten provoditi određenu analizu sklopit će ugovor s drugim ovlaštenim laboratorijem, s time da u konačnom analitičkom izvješću ugovorena ovlaštena metoda mora biti prikazana na jasan način.

(9) Ako se radi o dokazivanju parametara za koji ne postoji službeni laboratorij, službeni uzorak će biti poslan u laboratorij koji je osposobljen provesti analizu.

(10) Ako u Republici Hrvatskoj nema laboratorija ovlaštenog za određenu analizu, službeni uzorak poslat će se u akreditirani laboratorij u nekoj od država članica Europske unije u kojem se može provesti analiza.

(11) Ministar nadležan za zdravstvo određuje laboratorije za potrebe analize iz stavaka 9. i 10. ovoga članka.

(12) Rezultati analiza službenih uzoraka dostavljenih na analizu u laboratorije iz stavaka 9. i 10. ovoga članka, smatraju se jednako valjanim.“.

**Članak 8.**

U članku 14. stavku 2. riječi: „u „Narodnim novinama“ i“ brišu se.

U stavku 4. briše se točka i dodaju se riječi: „odnosno, donosi rješenje o otklanjanju nedostataka s rokom izvršenja.“.

**Članak 9.**

U članku 15. stavku 2. podstavak 3. mijenja se i glasi:

„– uspostaviti sustav upravljanja rizicima i krizom (plan sigurnosti vode za ljudsku potrošnju) koji se temelji na općim načelima procjene rizika opisanim u „Smjernicama za kvalitetu vode za piće“ Svjetske zdravstvene organizacije te normi HRN EN 15975-2, odnosno drugim međunarodno priznatim normama koje se odnose na sigurnost opskrbe vodom za ljudsku potrošnju, a koji obuhvaća vodoopskrbni lanac od slivnog područja do mjesta isporuke,.“.

Podstavak 6. mijenja se i glasi:

„- na svojim mrežnim stranicama objaviti ažurirane podatke, odnosno obavijestiti javnost drugim dostupnim sredstvima informiranja, o svim kemijskim i indikatorskim parametrima u vodi za ljudsku potrošnju nakon obrade propisanim pravilnikom iz članka 10. stavka 1. podstavka 1. ovoga Zakona,“.

Dodaju se podstavci 8., 9. i 10. koji glase:

„- podnijeti zahtjev Hrvatskom zavodu za javno zdravstvo za početnu ocjenu sukladnosti planova sigurnosti vode za ljudsku potrošnju,

- podnijeti zahtjev Ministarstvu za odobrenjem planova sigurnosti vode za ljudsku potrošnju te uz isti dostaviti stručno mišljenje Hrvatskog zavoda za javno zdravstvo iz članka 38. stavka 3. ovoga Zakona,

- obavijestiti Hrvatski zavod za javno zdravstvo o svakoj promjeni planova sigurnosti vode za ljudsku potrošnju nakon odobrenja te dostaviti obrazloženje o nastalim promjenama.“.

Iza stavka 2. dodaju se stavci 3., 4., 5. i 6. koji glase:

(3) Pravna osoba iz stavka 1. ovoga članka obvezna je u roku od osam dana od dana podnošenju zahtjeva iz stavka 2. podstavka 8. ovoga članka, Hrvatskom zavodu za javno zdravstvo dostaviti dokumentaciju propisanu pravilnikom iz članka 10. stavka 1. podstavka 1. ovoga Zakona i omogućiti provedbu početne ocjene sukladnosti i redovnih ocjena sukladnosti uvidom u opremu, uređaje i objekte u vodoopskrbnom sustavu kojim upravlja.

(4) Pravna osoba iz stavka 1. ovoga članka obvezna je osigurati financijska sredstva za provedbu početne ocjene sukladnosti i provedbu redovnih ocjena sukladnosti planova sigurnosti vode za ljudsku potrošnju.

(5) Pravna osoba iz stavka 1. ovoga članka, koja ima odobrenje Ministarstva za korištenja opasnih kemikalija, odnosno kemikalija koje djeluju u obliku plina, prema posebnim propisima kojima je uređeno područje kemikalija, može provoditi dezinfekciju kao opću mjeru za sprečavanje i suzbijanje zaraznih bolesti u cilju osiguravanja zdravstvene ispravnosti vode za ljudsku potrošnju u vodoopskrbnom sustavu kojim upravlja.

(6) Dezinfekcija se kao opća mjera provodi se s ciljem osiguranja zdravstvene ispravnosti vode za ljudsku potrošnju, predmeta koji dolaze u dodir s vodom za ljudsku potrošnju, sanitarno-tehničkih i higijenskih uvjeta na opremi, površinama, uređajima, u prostorijama i vodnim građevinama za vodoopskrbu kojima upravlja.“.

**Članak 10.**

Iza članka 15. dodaje se novi članak 15.a koji glasi:

 *„Registracija pravnih osoba koje obavljaju djelatnost javne vodoopskrbe*

(1) Pravna osoba iz članka 15. stavka 1. obvezna je podnijeti zahtjev za registraciju Ministarstvu u svrhu upisa u Registar pravnih osoba koje obavljaju djelatnost javne vodoopskrbe.

(2) Pravna osoba iz stavka 1. ovoga članka u zahtjevu za registraciju iz stavka 1. ovoga članka navodi najmanje sljedeće podatke: naziv, sjedište i OIB pravne osobe koja obavlja djelatnost javne vodoopskrbe, naziv i adresu crpilišta, broj zdenaca, nazive naselja koja se opskrbljuju, broj stanovnika koji se opskrbljuju, ukupni kapacitet pojedinog zdenca, tehnologiju obrade vode, način dezinfekcije, broj vodosprema, duljina vodoopskrbne mreže te kontakt podaci.

(3) Obrazac zahtjeva iz stavka 2. ovoga članka objavljuje se na mrežnim stranicama Ministarstva.

(4) Uz valjano ispunjen zahtjev pravna osoba iz stavka 1. ovoga članka Ministarstvu dostavlja dokaz da je u Republici Hrvatskoj registrirana za obavljanje djelatnosti i upisana u odgovarajući registar.

(5) Na temelju podnesenog zahtjeva u skladu sa stavkom 1. ovoga članka Ministarstvo upisuje pravnu osobu u Registar pravnih osoba koje obavljaju djelatnost javne vodoopskrbe i donosi rješenje o upisu.

(6) Registar pravnih osoba koje obavljaju djelatnost javne vodoopskrbe koji vodi Ministarstvo sastavni je dio središnjega informacijskog sustava sanitarne inspekcije (SISSI).

(7) Ministarstvo može omogućiti podnošenje zahtjeva za registraciju putem javnog portala središnjega informacijskog sustava sanitarne inspekcije (SISSI) kao i pristup vlastitim podacima u Registru pravnih osoba koje obavljaju djelatnost javne vodoopskrbe.

(8) Pravna osoba iz stavka 1. ovoga članka mora u roku od 30 dana obavijestiti Ministarstvo o svakoj promjeni podataka iz stavka 2. ovoga članka, osim u dijelu koji se odnosi na kontakt podatke.

(9) Za ažuriranje promjena koje se odnose na kontakt podatke u Registru pravnih osoba koje obavljaju djelatnost javne vodoopskrbe odgovorna je sama pravna osoba, a pristup u isti ostvaruje se u skladu sa stavkom 7. ovoga članka.

(10) U slučaju prestanka obavljanja djelatnosti pravna osoba koja obavlja djelatnost javne vodoopskrbe u roku od osam dana mora Ministarstvu podnijeti zahtjev za brisanje iz Registra pravnih osoba koje obavljaju djelatnost javne vodoopskrbe.

**Članak 11.**

U članku 16. stavku 2. podstavak 2. mijenja se i glasi:

„provoditi ispitivanje vode učestalošću propisanom pravilnikom iz članka 10. stavak 1. podstavka 1. ovoga Zakona.“.

**Članak 12.**

U članku 19. stavku 1. riječi: „koja opskrbljuje 5.000 stanovnika ili isporučuje dnevno više od 1.000 m3 vode“ zamjenjuju se riječima: „iz članka 15. stavka 1. ovoga Zakona“.

**Članak 13.**

U članku 20. stavku 1. riječi: „sustavom samokontrole (HACCP)“ zamjenjuju se riječima: „sustavom upravljanja rizicima“.

U podstavku 3. iza riječi: „obavijestiti potrošače“ dodaju se nove riječi koje glase: „na prikladan način dostupnim sredstvima informiranja“.

**Članak 14.**

U članku 26. stavku 2. iza riječi: „obvezni su u slučaju“ dodaju se riječi: “utvrđivanja nesukladnosti u vodi za ljudsku potrošnju i“.

**Članak 15.**

U članku 27. stavku 3. riječi: „u skladu s učestalošću propisanom pravilnikom iz članka 10. stavka 2. podstavka 1. ovoga Zakona.“ brišu se te se umjesto zareza stavlja točka.

**Članak 16.**

U članku 28. stavku 1. podstavku b) riječi: „reviziju sustava samokontrole“ zamjenjuju se riječima: „reviziju sustava upravljanja rizicima, odnosno reviziju planova sigurnosti vode za ljudsku potrošnju“.

Dodaje se novi stavak 4. koji glasi:

„(4) Kod provođenja službenih kontrola iz stavka 1. podstavaka a) i b) ovoga članka uzima se u obzir mišljenje o provedenoj početnoj ocjeni sukladnosti i provedenim redovnim ocjenama sukladnosti planova sigurnosti vode za ljudsku potrošnju iz članka 12.c stavaka 1. i 5. ovoga Zakona.“.

Dosadašnji stavak 4. postaje stavak 5.

**Članak 17.**

Naslov iznad članka 35. i članak 35. mijenjaju se i glase:

„b) REVIZIJA SUSTAVA UPRAVLJANJA RIZICIMA

Sanitarni inspektori provode reviziju sustava upravljanja rizicima, odnosno planova sigurnosti vode za ljudsku potrošnju, pravnih osoba koje obavljaju djelatnost javne vodoopskrbe.“.

**Članak 18.**

U članku 37. stavku 1. riječi: „redovnog monitoringa i plan revizijskog monitoringa“ zamjenjuju se riječima: „monitoringa parametara skupine A i parametara skupine B“.

U stavku 2. podstavku 1. riječi: „redovni monitoring (redovno praćenje) i revizijski monitoring (revizijsko praćenje)“ zamjenjuju se riječima: „monitoring parametara skupine A i parametara skupine B“.

U podstavku 2. riječi: „redovni monitoring (redovno praćenje) i opseg analiza za revizijski monitoring (revizijsko praćenje)“ zamjenjuju se riječima: „monitoring parametara skupine A i parametara skupine B“.

Podstavak 7. mijenja se i glasi:

„- procjenu rizika Stručnog povjerenstva iz članka 12.b ovoga Zakona.“.

**Članak 19.**

U članku 38. dodaju se stavci 3. i 4. koji glase:

„(3) Na temelju zahtjeva pravnih osoba iz članka 15. stavka 1. ovoga Zakona, a sukladno članku 15. stavku 2. podstavku 8. ovoga Zakona, Hrvatski zavod za javno zdravstvo provodi početnu ocjenu sukladnosti i redovne ocjene sukladnosti planova sigurnosti vode za ljudsku potrošnju iz članka 12.c stavaka 1. i 5. ovoga Zakona te izdaje stručno mišljenje udovoljavaju li isti općim načelima procjene rizika opisanim u „Smjernicama za kvalitetu vode za piće“ Svjetske zdravstvene organizacije te normi HRN EN 15975-2, odnosno drugim međunarodno priznatim normama koje se odnose na sigurnost opskrbe vodom za ljudsku potrošnju, a koji obuhvaća vodoopskrbni lanac od slivnog područja do mjesta isporuke.

(4) Na temelju obavijesti pravnih osoba iz članka 15. stavka 2. podstavka 10. ovoga Zakona Hrvatski zavod za javno zdravstvo ocjenjuje opravdanost promjena u planovima sigurnosti vode za ljudsku potrošnju te o istome obavještava Ministarstvo.“.

**Članak 20.**

U članku 39. stavku 1. podstavku 5. riječi: „redovnog i revizijskog monitoringa“ zamjenjuju se riječima: „monitoringa parametara skupine A i parametre skupine B“.

Iza podstavka 7. dodaju se podstavci 8. i 9. koji glase:

„ - podatke o zdravstvenoj ispravnosti vode za ljudsku potrošnju radi utvrđivanja ispunjavanja uvjeta iz članka 5. ovoga Zakona,

- podatke o provedenoj procjeni rizika iz članka 12.b stavka 1. ovoga Zakona uz sažeti prikaz rezultata iste.“.

**Članak 21.**

U članku 43. stavku 3. podstavku 2. dodaju se riječi: „osim podataka iz članka 39. stavka 1. podstavka 9. ovoga Zakona,“.

**Članak 22.**

Članak 45. mijenja se i glasi:

„(1) Novčanom kaznom od 50.000,00 do 100.000,00 kuna kaznit će se za prekršaj pravna osoba ako:

– opskrbi pučanstvo vodom za ljudsku potrošnju koja ne udovoljava parametrima zdravstvene ispravnosti propisanim pravilnikom iz članka 10. stavka 1. podstavka 1. ovoga Zakona,

– stavi na tržište vodu u boci ili drugoj ambalaži koja ne udovoljava parametrima zdravstvene ispravnosti propisanim pravilnikom iz članka 10. stavka 1. podstavka 1. ovoga Zakona,

– koristi u proizvodnji hrane ili predmeta opće uporabe vodu za ljudsku potrošnju za koju ima saznanja da ne udovoljava parametrima zdravstvene ispravnosti propisanim pravilnikom iz članka 10. stavka 1. podstavka 1. ovoga Zakona,

– na svojim mrežnim stranicama ne objavi ažurirane podatke, obavijesti javnost drugim dostupnim sredstvima informiranja ili na zahtjev subjekta u poslovanju s hranom ne osigura rezultate analiza vode za ljudsku potrošnju sukladno članku 15. stavku 1. podstavku 6. i 7. ovoga Zakona,

– vodoopskrbni objekt ne udovoljava propisanim sanitarno-tehničkim i drugim uvjetima propisanim pravilnikom iz članka 10. stavka 1. podstavka 2. ovoga Zakona,

– na primjeren način ne zaštiti sva vodocrpilišta i vodoopskrbne objekte, sukladno članku 7. i članku 15. stavku 2. podstavku 1. ovoga Zakona,

– ne uspostavi i ne provodi sustav upravljanja rizicima, odnosno plan sigurnosti vode za ljudsku potrošnju, sukladno članku 15. stavku 2. podstavku 3. ovoga Zakona,

– ne prijavi svako odstupanje parametara zdravstvene ispravnosti i indikatorskih parametara stručnom povjerenstvu i nadležnoj sanitarnoj inspekciji te svako odstupanje parametara radioaktivnih tvari stručnom povjerenstvu, nadležnoj sanitarnoj inspekciji i Državnom zavodu za radiološku i nuklearnu sigurnost, sukladno članku 15. stavku 2. podstavku 4. ovoga Zakona,

– ne podnese zahtjev Ministarstvu u svrhu odobravanja planova sigurnosti vode za ljudsku potrošnju sukladno članku 15. stavku 2. podstavku 8. ovoga Zakona,

– ne obavijesti Hrvatski zavod za javno zdravstvo o svakoj promjeni planova sigurnosti vode za ljudsku potrošnju sukladno članku 15. stavku 2. podstavku 10. ovoga Zakona,

– ne osigura financijska sredstva za provedbu početne ocjene sukladnosti i provedbu redovnih ocjena sukladnosti planova sigurnosti vode za ljudsku potrošnju sukladno članku 15. stavku 4. ovoga Zakona,

– ne podnese Ministarstvu zahtjev za registraciju u svrhu upisa u Registar pravnih osoba koje obavljaju djelatnost javne vodoopskrbe i ne obavijesti o promjenama sukladno članku 15.a stavcima 1. i 8. ovoga Zakona,

– ne podnese Ministarstvu zahtjev za brisanje iz Registra pravnih osoba koje obavljaju djelatnost javne vodoopskrbe sukladno članku 15.a stavku 10. ovoga Zakona,

– ne provodi ispitivanje vode sa vodocrpilišta, sukladno članku 16. ovoga Zakona,

– stavi u funkciju novo vodocrpilište bez provođenja mjera iz članka 17. ovoga Zakona,

– ne dozvoli ili ometa uzorkovanje vode sanitarnom inspektoru, sukladno članku 18. stavku 1. ovoga Zakona,

– ne dozvoli ili ometa provođenje nadzora ili ne dostavi ili onemogući uvid u svu raspoloživu dokumentaciju sanitarnom inspektoru u određenom roku ili dostavi netočne i nepotpune podatke, sukladno članku 18. stavku 2. ovoga Zakona,

– Hrvatskom zavodu za javno zdravstvo ne dostavi godišnji izvještaj iz članka 19. stavka 3. ovoga Zakona,

– ne provede mjere iz članka 20. stavka 1. ovoga Zakona u slučaju utvrđivanja nesukladnosti vode za ljudsku potrošnju,

– ne osigura na drugi način opskrbu vodom za ljudsku potrošnju ako ograničenje isporuke vode traje više od 24 sata, sukladno članku 20. stavku 2. ovoga Zakona,

– ne izvrši rješenje inspektora kojim se naređuje izvršenje radnje ili mjere iz članka 32. ovoga Zakona.

(2) Za prekršaje iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 20.000,00 kuna.

(3) Za prekršaje iz stavka 1. ovoga članka kaznit će se i fizička osoba novčanom kaznom od 5.000,00 do 20.000,00 kuna.“.

**PRIJELAZNE I ZAVRŠNE ODREDBE**

**Članak 23.**

Pravilnik iz članka 10. stavka 1. podstavka 1. ovoga Zakona ministar nadležan za zdravstvo donijet će u roku od 30 dana od dana stupanja na snagu ovoga Zakona.

**Članak 24.**

Stručno povjerenstvo iz članka 12.b ovoga Zakona ministar nadležan za zdravstvo osnovat će u roku od tri mjeseca od dana stupanja na snagu ovoga Zakona.

**Članak 25.**

Do ishođenja rješenja iz članka 12.c stavka 1. ovoga Zakona pravne osobe primjenjuju uspostavljen sustav samokontrole zdravstvene ispravnosti vode na osnovi sustava analize opasnosti i kritičnih kontrolnih točaka (HACCP).

**Članak 26.**

Službeni laboratoriji iz članka 13. stavka 1. ovoga Zakona obvezni su primjenjivati mjernu nesigurnost i granicu kvantifikacije za parametre za koje su određene značajke ispitivanja propisane pravilnikom iz članka 10. stavka 1. podstavka 1. ovoga Zakona od 31. prosinca 2019. godine.

**Članak 27.**

Pravne osobe iz članka 15. stavka 1. ovoga Zakona koje isporučuju više od 1000 m3 vode na dan ili opskrbljuju više od 5000 ljudi Ministarstvu podnose zahtjev iz članka 15. stavka 2. podstavka 8. ovoga Zakona najkasnije do 31. prosinca 2023. godine.

Pravne osobe iz članka 15. stavka 1. ovoga Zakona koje isporučuju manje od 1000 m3 vode na dan ili opskrbljuju manje od 5000 ljudi Ministarstvu podnose zahtjev iz članka 15. stavka 2. podstavka 8. ovoga Zakona najkasnije do 31. prosinca 2029. godine.

**Članak 28.**

U cijelom tekstu Zakona riječi: „ministar nadležan za zdravlje“ zamjenjuju se riječima: „ministar nadležan za zdravstvo“, riječi: „Hrvatski zavod za toksikologiju“ zamjenjuju se riječima: „Hrvatski zavod za toksikologiju i antidoping“ te se riječi: „pravilnik iz članka 10. stavka 2. podstavka 1.“ zamjenjuju riječima: „pravilnik iz članka 10. stavka 1. podstavka 1.“, u odgovarajućem padežu.

**Članak 29.**

Ovaj Zakon stupa na snagu osmoga dana od dana objave u „Narodnim novinama“.

**OBRAZLOŽENJE**

**Uz članak 1.**

Dopunjuje se odredba važećeg Zakona s navođenjem nove pravne stečevine, tj. Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.) s kojom se zakonski prijedlog usklađuje.

**Uz članak 2.**

Dopunjuju se i mijenjaju pojmovi u važećem Zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.)

**Uz članak 3.**

Mijenjaju su obveze pravnih osoba koje obavljaju djelatnost punjenja vode u boce i drugu ambalažu koja je namijenjena stavljanju na tržište. Predmetna djelatnost obuhvaćena je načelima HACCP sustava utvrđenima u Uredbi (EZ) br. 852/2004 Europskog parlamenta i Vijeća od 29. travnja 2004. o higijeni hrane te načelima službenih kontrola utvrđenima u Uredbi (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja te se sukladno navedenome na iste više ne primjenjuje minimalna godišnja učestalost uzorkovanja i ispitivanja vode u bocama ili drugoj ambalaži.

**Uz članak 4.**

Ovom se odredbom proširuju obveze Hrvatskih voda koje su obvezne Stručnom povjerenstvu za odobravanje planova sigurnosti vode za ljudsku potrošnju i procjenu rizika dostavljati podatke o rezultatima monitoringa stanja površinskih i podzemnih voda u svrhu odobravanja planova sigurnosti vode za ljudsku potrošnju i procjene rizika u programu monitoringa zdravstvene ispravnosti vode za ljudsku potrošnju.

**Uz članak 5.**

Dopunjuje se i proširuje ovlast ministra nadležnog za zdravstvo da pravilnikom propiše način monitoringa, način provedbe procjene rizika u programu monitoringa, metode i točke uzorkovanja, metode laboratorijskog ispitivanja parametara sukladnosti u vodi za ljudsku potrošnju te postupak registracije i način vođenja registra pravnih osoba koje obavljaju djelatnost javne vodoopskrbe.

**Uz članak 6.**

Ovom se odredbom propisuje osnivanje Stručnog povjerenstva za procjenu rizika u programu monitoringa vode za ljudsku potrošnju, koje se sastoji od dva predstavnika Ministarstva zdravstva, Hrvatskog zavoda za javno zdravstvo, Hrvatskih voda i Hrvatskog zavoda za toksikologiju i antidoping, a čija je uloga obavljanje procjene rizika u programu monitoringa vode za ljudsku potrošnju.

Propisuje se obveza Hrvatskom zavodu za javno zdravstvo za provedbu početne ocjene sukladnosti i redovnih ocjena sukladnosti planova sigurnosti vode za ljudsku potrošnju te izdavanje mišljenja o istome.

Također, ovom je odredbom propisana ovlast ministra nadležnog za zdravstvo donošenje rješenja o odobravanju planova sigurnosti vode za ljudsku potrošnju na temelju početne ocjene sukladnosti i stručnog mišljenja Hrvatskog zavoda za javno zdravstvo, donošenje godišnjih plan provedbe redovnih ocjena sukladnosti planova sigurnosti vode za ljudsku potrošnju te utvrđivanje troškove za provedbu postupaka ocjene sukladnosti.

**Uz članak 7.**

Nadopunjuju se zahtjevi koje moraju ispunjavati službeni laboratoriji za ispitivanje vode za ljudsku potrošnju.

**Uz članak 8.**

Ovom se odredbom briše obveza objave popisa službenih laboratorija u „Narodnim novinama“, već se isti objavljuje samo na mrežnim stranicama Ministarstva zdravstva.

**Uz članak 9.**

Ovom se odredbom mijenjaju obveze pravnih osoba koje obavljaju djelatnost javne vodoopskrbe na način da umjesto dosadašnjeg uspostavljenog sustava samokontrole na osnovi sustava analize opasnosti i kritičnih kontrolnih točaka (HACCP) uspostave sustav upravljanja rizicima i krizom (plan sigurnosti vode za ljudsku potrošnju) koji se temelji na općim načelima procjene rizika opisanim u „Smjernicama za kvalitetu vode za piće“ Svjetske zdravstvene organizacije te normi HRN EN 15975-2, odnosno drugim međunarodno priznatim normama koje se odnose na sigurnost opskrbe vodom za ljudsku potrošnju, a koji obuhvaća vodoopskrbni lanac od slivnog područja do mjesta isporuke.

**Uz članak 10.**

Ovom odredbom je propisana obveza pravnih osoba koje obavljaju djelatnost javne vodoopskrbe za registracijom i upisom u Registar pravnih osoba koje obavljaju djelatnost javne vodoopskrbe koje vodi ovo ministarstvo, a koji je sastavni dio središnjeg informacijskog sustava sanitarne inspekcije (SISSI).

**Uz članak 11.**

Propisuje se obveza ispitivanja vode na vodocrpilištu, a koje moraju ispunjavati pravne osobe koje obavljaju djelatnost javne vodoopskrbe.

**Uz članka 12.**

Propisuje se obveza pravnih osoba koje obavljaju djelatnost javne vodoopskrbe da izrade godišnjih izvješća o zdravstvenoj ispravnosti vode za ljudsku potrošnju.

**Uz članak 13.**

Mijenja se pojam u važećem zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju.

Odredba jasnije propisuje obvezu pravnih osoba koje obavljaju djelatnost javne vodoopskrbe o prikladnom načinu obavješćivanja potrošača o utvrđenim nesukladnostima u vodi za ljudsku potrošnju.

**Uz članak 14.**

Odredbom se nadopunjuje obveza županija i Grada Zagreba vezano uz obavješćivanje potrošača u slučaju utvrđivanja nesukladnosti u vodi za ljudsku potrošnju.

**Uz članak 15.**

Briše se zahtjev za učestalošću uzorkovanja vode u boci kod provođenja službenih kontrola.

**Uz članak 16.**

Mijenjaju se pojmovi u važećem zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.).

Također, propisuje se dodatna mogućnost u provedbi službenih kontrola vode za ljudsku potrošnju temeljem koje inspektori uzimaju u obzir mišljenje Hrvatskog zavoda za javno zdravstvo.

**Uz članak 17.**

Mijenjaju se pojmovi u važećem zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.).

**Uz članak 18.**

Mijenjaju se pojmovi u važećem zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.).

Propisuje se dodatni sadržaj Plana monitoringa koji uključuje procjenu rizika Stručnog povjerenstva iz članka 12.b.

**Uz članak 19.**

Odredbom se propisuje obveza Hrvatskog zavoda za javno zdravstvo provedbe početne ocjene sukladnosti i redovnih ocjena sukladnosti planova sigurnosti vode za ljudsku potrošnju.

**Uz članak 20.**

Mijenjaju se pojmovi u važećem zakonu radi usklađivanja s pojmovima iz Direktive Komisije (EU) 2015/1787 оd 6. listopada 2015. o izmjeni priloga II. i III. Direktivi Vijeća 98/83/EZ o kvaliteti vode namijenjene za ljudsku potrošnju (SL L 260, 7.10.2015.).

Propisuje se dodatni sadržaj godišnjeg i trogodišnjeg izvještaja Hrvatskog zavoda za javno zdravstvo koji mora sadržavati podatke o zdravstvenoj ispravnosti vode za ljudsku potrošnju kao i podatke o provedenoj procjeni rizika.

**Uz članak 21.**

Odredba propisuje sadržaj izvješća koje zavodi za javno zdravstvo u županijama dostavljaju Hrvatskom zavodu za javno zdravstvo.

**Uz članak 22.**

Usklađenje prekršajnih odredba s odredbama ovoga Zakona.

**Uz članke 23. – 28.**

Ovi članci propisuju prijelazne i završne odredbe.

**Uz članak 29.**

Ovom se odredbom utvrđuje stupanje na snagu zakona.

**TEKST ODREDABA VAŽEĆEG ZAKONA**

**KOJE SE MIJENJAJU ODNOSNO DOPUNJUJU**

Instrumenti usklađivanja

Članak 2.

Ovim se Zakonom u pravni poredak Republike Hrvatske prenose sljedeće direktive:

− Direktiva Vijeća 1998/83/EZ od 3. studenoga 1998. o kvaliteti vode namijenjene za ljudsku potrošnju (SL L 330, 5. 12. 1998.) – u daljnjem tekstu: Direktiva Vijeća 1998/83/EZ

− Direktiva Vijeća 2013/51/Euratom od 22. listopada 2013. o utvrđivanju zahtjeva za zaštitu zdravlja stanovništva od radioaktivnih tvari u vodi namijenjenoj za ljudsku potrošnju (SL L 296, 7. 11. 2013.) – u daljnjem tekstu: Direktiva Vijeća 2013/51/Euratom.

Pojmovi

Članak 4.

U smislu ovoga Zakona pojedini pojmovi imaju sljedeće značenje:

1. Voda namijenjena za ljudsku potrošnju je:

a) sva voda koja je u svojem izvornom stanju ili nakon obrade namijenjena za piće, kuhanje, pripremu hrane ili druge potrebe kućanstava, neovisno o njezinom porijeklu te neovisno o tome potječe li iz sustava javne vodoopskrbe, iz cisterni ili iz boca odnosno posuda za vodu,

b) sva voda koja se rabi u industrijama za proizvodnju hrane u svrhu proizvodnje, obrade, očuvanja ili stavljanja na tržište proizvoda ili tvari namijenjenih za ljudsku potrošnju, osim ako nadležno tijelo ne utvrdi da kakvoća vode ne može utjecati na zdravstvenu ispravnost hrane u njezinom konačnom obliku.

2. Javna vodoopskrba je djelatnost zahvaćanja vode namijenjene ljudskoj potrošnji iz tijela podzemnih i površinskih voda i njezine obrade te isporuke do krajnjeg korisnika ili do drugoga javnog isporučitelja vodne usluge za više od 50 ljudi ili 10 m³/dan, ako se ti poslovi obavljaju putem vodnih građevina javne vodoopskrbe kojima upravljaju pravne osobe registrirane za obavljanje javne vodoopskrbe – javni isporučitelji vodnih usluga javne vodoopskrbe.

3. Lokalna vodoopskrba je zahvaćanje vode namijenjene ljudskoj potrošnji iz tijela podzemnih i površinskih voda te isporuka do krajnjeg korisnika putem vodnih građevina za lokalnu vodoopskrbu kojima ne upravlja pravna osoba registrirana za obavljanje djelatnosti javne vodoopskrbe.

4. Uzorak vode je količina vode uzeta jednokratno na jednom mjestu na propisani način u svrhu laboratorijske analize.

5. Uzorkovanje je postupak uzimanja uzorka vode za laboratorijsku analizu iz izvorišta, pojedinih vodoopskrbnih objekata i drugih mjesta propisanih ovim Zakonom u određenim vremenskim razmacima.

6. Analiza vode je određivanje senzorskih, fizikalno-kemijskih, kemijskih, mikrobioloških i drugih svojstava vode radi utvrđivanja njezine zdravstvene ispravnosti.

7. Vodocrpilište (vodozahvat) je zahvat vode na mjestu gdje voda prirodno izvire na površinu odnosno na mjestu gdje se putem zdenca voda crpi iz tijela podzemne vode. Vodocrpilište je i zahvat vode na mjestu na kojem se zahvaća voda iz tijela površinske vode.

8. Vodoopskrbni sustav je sustav opskrbe vodom za ljudsku potrošnju koji ima uređeno i zaštićeno vodocrpilište, uređaj za kondicioniranje, vodospremu, crpne stanice, glavni dovodni cjevovod i vodoopskrbnu mrežu.

9. Vodne građevine za vodoopskrbu su građevine i pripadajući uređaji pomoću kojih se zahvaća voda te prikuplja, prerađuje i isporučuje potrošačima.

10. Vodoopskrbna mreža je sustav vodoopskrbnih cjevovoda kojima se voda transportira od vodocrpilišta do potrošača. Hidranti i zasuni su sastavni dijelovi vodoopskrbne mreže.

11. Unutarnja vodoopskrbna mreža je sustav cijevi, ventila, slavina, sanitarnog pribora i drugih priključaka unutar stambenih i drugih građevina nakon vodomjera. Za unutarnju mrežu odgovoran je korisnik odnosno vlasnik građevine, a ne javni isporučitelj vodnih usluga javne vodoopskrbe.

12. Ekvivalent stanovnika (ES) je potrošnja vode od 200 litara na dan po stanovniku.

13. Iznenadno onečišćenje je nagli prodor štetnih i/ili opasnih tvari i/ili mikroorganizama u količinama koje mogu biti štetne ili opasne za zdravlje ljudi u vodocrpilište ili vodoopskrbne objekte, a posljedica je ljudske aktivnosti.

14. Izvanredno onečišćenje je stanje nakon elementarne i druge nepogode ili nakon akcidentalnog onečišćenja voda koje nije posljedica ljudske aktivnosti, a proglašava ga nadležno tijelo državne uprave.

15. Higijensko-epidemiološke indikacije su indikacije koje ukazuju na mogućnost onečišćenja vode mikrobiološkim, fizikalnim, kemijskim i radioaktivnim tvarima, zbog tehničkog stanja vodoopskrbnih objekata, stanja okoliša, elementarnih nepogoda, akcidentalnog i drugog iznenadnog onečišćenja i epidemiološke situacije.

16. M.D.K. je kratica za »maksimalno dopuštena koncentracija«.

17. Sukladnost je usklađenost dobivenih rezultata s M.D.K. vrijednostima.

18. Hidrološka godina je razdoblje punog hidrološkog ciklusa koje je promjenjivo i traje od sedam do sedamnaest mjeseci, ovisno o klimatskim karakteristikama i zemljopisnom položaju.

19. Službena kontrola je svaki oblik kontrole uključujući inspekcijski nadzor koju obavlja osoba ovlaštena za provedbu službenih kontrola nadležnog tijela.

20. Monitoring vode za ljudsku potrošnju podrazumijeva sustavno praćenje zdravstvene ispravnosti vode provođenjem niza planiranih mjerenja i analiza pojedinih parametara vode za ljudsku potrošnju, kako bi se utvrdila njezina sukladnost s propisanim vrijednostima, a obuhvaća redovni i revizijski monitoring (praćenje) te monitoring parametara radioaktivnih tvari u vodi za ljudsku potrošnju.

21. Radioaktivna tvar je svaka tvar koja sadrži jedan ili više radionuklida čija se aktivnost ili koncentracija aktivnosti ne može zanemariti sa stajališta zaštite od zračenja.

22. Indikativna doza ili ID je očekivana efektivna doza za jednu godinu unošenja koja proizlazi iz svih radionuklida čija je prisutnost otkrivena u opskrbi vode namijenjene za ljudsku potrošnju, prirodnog i umjetnog podrijetla, ali s iznimkom tricija, kalija-40, radona i kratkoživućih potomaka raspada radona.

23. Vrijednost parametara je vrijednost radioaktivnih tvari u vodi namijenjenoj za ljudsku potrošnju iznad koje nadležno tijelo procjenjuje predstavlja li prisutnost radioaktivnih tvari u vodi namijenjenoj za ljudsku potrošnju rizik za ljudsko zdravlje koji zahtijeva djelovanje i, kada je to potrebno, poduzimaju korektivne mjere kako bi se dosegnula razina kvalitete vode koja je u skladu sa zahtjevima za zaštitu ljudskog zdravlja sa stajališta zaštite od zračenja.

Parametri za provjeru sukladnosti vode za ljudsku potrošnju

Članak 6.

(1) Parametri za provjeru sukladnosti vode za ljudsku potrošnju su parametri zdravstvene ispravnosti, indikatorski parametri i parametri radioaktivnih tvari, propisani pravilnikom iz članka 10. stavka 2. podstavka 1. ovoga Zakona.

(2) Voda za ljudsku potrošnju mora ispunjavati parametre radioaktivnih tvari i parametre za provjeru sukladnosti vode za ljudsku potrošnju na sljedećim mjestima:

– na mjestu potrošnje vode,

– na slavini cisterne ako se koristi kao voda za ljudsku potrošnju,

– na mjestu punjenja u boce ili drugu ambalažu za vode u originalnom pakiranju te tijekom trajanja roka valjanosti proizvoda i

– u objektima za poslovanje s hranom, na mjestu gdje se voda koristi u proizvodnji hrane, predmeta koji dolaze u neposredan dodir s hranom i predmeta opće uporabe.

(3) Za vode u originalnom pakiranju koje se stavljaju na tržište u bocama ili drugoj ambalaži ne može se podnijeti zahtjev za izdavanje odobrenja iz članaka 21., 22. i 23. ovoga Zakona.

(4) Pravne osobe koje obavljaju djelatnost punjenja vode u boce i drugu ambalažu, a koja je namijenjena stavljanju na tržište, obvezne su izraditi i provoditi plan uzorkovanja s propisanom učestalošću i definiranim parametrima ispitivanja, u skladu s pravilnikom iz članka 10. stavka 2. podstavka 1. ovoga Zakona.

(5) Pojam mjesta za provjeru sukladnosti iz stavka 2. podstavka 1. ovoga članka, a u vezi s parametrima radioaktivnih tvari, ne dovodi u pitanje izbor mjesta uzorkovanja koje može biti bilo koje mjesto unutar zone opskrbe ili u postrojenju za obradu pod uvjetom da nema negativne promjene vrijednosti koncentracije između mjesta uzorkovanja i mjesta sukladnosti.

Članak 9.

(1) Izvješćivanje Europske komisije o provedbi ovoga Zakona provode Hrvatske vode.

(2) Ministarstvo je obvezno obavještavati Europsku komisiju putem Hrvatskih voda o odobravanju prekoračenja M.D.K. vrijednosti u skladu s odredbom članka 23. ovoga Zakona.

(3) Ministarstvo je obvezno dostaviti Europskoj komisiji putem Hrvatskih voda trogodišnje izvještaje o rezultatima monitoringa zdravstvene ispravnosti vode za ljudsku potrošnju, u roku od dva mjeseca od njihovog objavljivanja.

Članak 10.

(1) Ministar nadležan za zdravlje pravilnicima propisuje:

– parametre za provjeru sukladnosti i parametre radioaktivnih tvari u vodi za ljudsku potrošnju, vrste i opseg analiza uzoraka u svrhu ispitivanja parametara za provjeru sukladnosti, vrijednosti parametara, učestalost uzimanja uzoraka vode za ljudsku potrošnju u sklopu redovitog i revizijskog monitoringa te monitoringa radioaktivnih tvari, kao i metode laboratorijskog ispitivanja parametara sukladnosti u vodi za ljudsku potrošnju,

– sanitarno-tehničke i higijenske te druge uvjete koje moraju ispunjavati vodoopskrbni objekti.

(2) Ministar nadležan za zdravlje pravilnikom iz stavka 2. podstavka 1. ovoga članka propisuje i vrste i opseg analiza te broj potrebnih uzoraka vode u svrhu ispitivanja zdravstvene ispravnosti vode za ljudsku potrošnju u građevinama prije izdavanja uporabne dozvole.

(3) Pravilnike iz stavka 2. podstavka 1. i 2. ovoga članka donosi ministar nadležan za zdravlje uz suglasnost ministra nadležnog za prostorno uređenje i graditeljstvo.

(4) Ministar nadležan za zdravlje na temelju mišljenja Stručnog povjerenstva iz članka 11. ovoga Zakona donosi i druge odluke ili akte u cilju provedbe odredbi ovoga Zakona.

Članak 12.

(1) Stručno povjerenstvo iz članka 11. ovoga Zakona obavlja sljedeće poslove:

1. daje stručno mišljenje na zahtjev stranaka u postupku izdavanja odobrenja za odstupanja od maksimalno dopuštenih količina parametara za provjeru sukladnosti, propisanih pravilnikom iz članka 10. stavka 2. podstavka 1. ovoga Zakona, ako se radi o parametru koji ne predstavlja potencijalnu opasnost za zdravlje ljudi,

2. predlaže M.D.K. vrijednost za pokazatelje koji nisu navedeni u pravilniku iz članka 10. stavka 2. podstavka 1. ovoga Zakona,

3. izrađuje preporuke i upute vezano za novonastale okolnosti izazvane onečišćenjem,

4. može predložiti za sve javne vodoopskrbne sustave i vodocrpilišta namijenjena za javnu vodoopskrbu, osim parametara sukladnosti propisanih pravilnikom iz članka 10. stavka 2. podstavka 1. ovoga Zakona, praćenje dodatnih pokazatelja zdravstvene ispravnosti:

a) ovisno o prirodnom sastavu vode,

b) ovisno o tehnologiji obrade vode,

c) ovisno o procjeni ugroženosti tvarima prisutnim u okolišu, a koje mogu potencijalno ugroziti vodocrpilište i vodu za ljudsku potrošnju,

d) ovisno o procjeni ugroženosti tvarima prisutnim u građevnim proizvodima u dodiru s vodom za ljudsku potrošnju, a koje mogu potencijalno ugroziti vodocrpilište i vodu za ljudsku potrošnju,

e) ovisno o higijensko-epidemiološkoj indikaciji.

5. predlaže povećanje ili smanjenje učestalosti uzimanja uzoraka vode namijenjene za ljudsku potrošnju, sukladno procjeni rizika, a osobito:

a) ako se analizom vode za ljudsku potrošnju utvrdi da je zdravstveno neispravna i potencijalno može ugroziti zdravlje ljudi,

b) u slučaju iznenadnog onečišćenja ili elementarne nepogode,

c) ako postoje higijensko-epidemiološke indikacije,

6. predlaže dodatne dijelove sadržaja godišnjeg i trogodišnjeg izvještaja,

7. obavlja procjenu rizika za sva odstupanja indikatorskih parametara i parametara zdravstvene ispravnosti te predlaže mjere koje se trebaju poduzeti,

8. u suradnji s Ministarstvom priprema stručno obrazloženje Europskoj komisiji za sve parametre za koje se traži odstupanje,

9. sudjeluje u izradi mišljenja u slučaju potrebe zauzimanja stajališta Republike Hrvatske pred tijelima Europske unije.

(2) U slučaju potrebe poduzimanja hitnih mjera i/ili incidentnih situacija, Stručno povjerenstvo se sastaje odmah ili održava telefonsku sjednicu.

Članak 12.a

Iznimno od članka 12. stavka 1. točke 7. ovoga Zakona, procjenu rizika vezano uz odstupanje izmjerenih vrijednosti parametara radioaktivnih tvari u vodi za ljudsku potrošnju od propisanih pravilnikom iz članka 10. stavka 2. podstavka 1. ovoga Zakona te predlaganje mjera koje se trebaju poduzeti obavlja Državni zavod za radiološku i nuklearnu sigurnost.

Službeni laboratoriji

Članak 13.

(1) Službeni laboratoriji za obavljanje analiza u svrhu provođenja monitoringa i drugih službenih kontrola vode za ljudsku potrošnju su laboratoriji Hrvatskog zavoda za javno zdravstvo i zavoda za javno zdravstvo županije, odnosno Grada Zagreba, ako ispunjavaju uvjete propisane stavkom 2. ovoga članka.

(2) Službeni laboratoriji iz stavka 1. ovoga članka moraju biti akreditirani prema normi HRN EN ISO/IEC 17025, a za parametre koji se ispituju metodama koje nisu akreditirane obvezni su uspješno provoditi međulaboratorijske usporedbe najmanje jedan puta u pet godina.

(3) Osim laboratorija iz stavka 1. ovoga članka, u svrhu ispitivanja zdravstvene ispravnosti vode za ljudsku potrošnju u građevinama prije izdavanja uporabne dozvole, uzorke uzimaju i analize provode i drugi laboratoriji akreditirani prema normi HRN EN ISO/IEC 17025, a za parametre koji se ispituju metodama koje nisu akreditirane, obvezni su uspješno provoditi međulaboratorijske usporedbe najmanje jedanput u pet godina.

(4) Ministar nadležan za zdravlje donosi rješenje kojim utvrđuje da laboratoriji iz stavaka 1. i 3. ovoga članka ispunjavaju propisane uvjete iz stavka 2. ovoga članka.

(5) Laboratoriji iz stavaka 1. i 3. ovoga članka obvezni su dostavljati Ministarstvu dokumentaciju i izvješće o svim metodama za koje su akreditirani ili metodama za koje uspješno provode međulaboratorijske usporedbe, do 1. ožujka tekuće godine za prethodnu godinu.

(6) Iznimno od odredaba stavaka 1. do 5. ovoga članka, analize vode za ljudsku potrošnju na parametre radioaktivnih tvari obavljaju stručni tehnički servisi koje rješenjem ovlašćuje ravnatelj Državnog zavoda za radiološku i nuklearnu sigurnost prema posebnim propisima kojima je uređena radiološka i nuklearna sigurnost.

Članak 14.

(1) Ministar nadležan za zdravlje donosi popis službenih laboratorija iz članka 13. stavaka 1. i 3. ovoga Zakona za provođenje analiza vode za ljudsku potrošnju.

(2) Popis službenih laboratorija objavljuje se u »Narodnim novinama« i na mrežnim stranicama Ministarstva, za sve laboratorije kojima je izdano rješenje iz članka 13. stavka 4. ovoga Zakona.

(3) Ministar nadležan za zdravlje jedan puta godišnje osniva Stručno povjerenstvo za nadzor službenih laboratorija koji provode analize, u svrhu provođenja odredbi ovoga Zakona.

(4) Ako Stručno povjerenstvo iz stavka 3. ovoga članka utvrdi neusklađenost u radu laboratorija i provođenju analiza vode za ljudsku potrošnju, ministar nadležan za zdravlje donosi rješenje kojim utvrđuje da laboratorij više ne ispunjava propisane uvjete iz članka 13. stavka 2. ovoga Zakona i da se laboratorij briše s popisa službenih laboratorija.

(5) Protiv rješenja iz članka 13. stavka 4. ovoga Zakona i stavka 4. ovoga članka nije dopuštena žalba nego se može pokrenuti upravni spor.

**III. OBVEZE PRAVNIH OSOBA KOJE OBAVLJAJU DJELATNOST JAVNE VODOOPSKRBE**

Članak 15.

(1) Pravna osoba koja obavlja djelatnost javne vodoopskrbe obvezna je osigurati da voda za ljudsku potrošnju koju isporučuje ispunjava sve propisane parametre za provjeru sukladnosti.

(2) Pravna osoba iz stavka 1. ovoga članka mora:

– zaštititi i održavati vodoopskrbne objekte kojima upravlja odnosno koje koristi,

– osigurati da vodoopskrbni objekti udovoljavaju sanitarno-tehničkim i higijenskim te drugim uvjetima propisanim pravilnikom iz članka 10. stavka 2. podstavka 2. ovoga Zakona,

– uspostaviti sustav samokontrole zdravstvene ispravnosti vode na osnovi sustava analize opasnosti i kritičnih kontrolnih točaka (u daljnjem tekstu: sustav samokontrole (HACCP)), koji omogućava prepoznavanje kontrolnih točaka i kritičnih kontrolnih točaka u cjelokupnom sustavu zahvaćanja, obrade i isporuke vode, uzimajući u obzir dostupne rezultate monitoringa kakvoće podzemnih i površinskih voda te planova upravljanja vodnim područjima, a unutar sustava samokontrole moraju se odrediti prikladna mjesta i učestalost uzorkovanja vode u svrhu kontrole njezine zdravstvene ispravnosti (plan uzorkovanja),

– prijaviti Stručnom povjerenstvu iz članka 11. ovoga Zakona i mjesno nadležnoj sanitarnoj inspekciji svako odstupanje parametara zdravstvene ispravnosti i indikatorskih parametara u vodi za ljudsku potrošnju od M.D.K. vrijednosti te dodatno Državnom zavodu za radiološku i nuklearnu sigurnost svako odstupanje parametara radioaktivnih tvari, propisanih pravilnikom iz članka 10. stavka 2. podstavka 1. ovoga Zakona, u roku od 24 sata od kada je odstupanje otkriveno te

– obavijestiti nadležna tijela državne uprave kada je radi uklanjanja uzroka nesukladnosti s propisanim parametrima potrebno provesti mjere na vodozaštitnom području,

– uspostaviti komunikaciju s ciljem prikupljanja podataka o postupcima samokontrole potencijalnih onečišćivača i procjene opasnosti od pojave onečišćivala u vodi za ljudsku potrošnju,

– na zahtjev subjekta u poslovanju s hranom osigurati rezultate provedenih analiza u vodi za ljudsku potrošnju koju mu isporučuje.

Članak 16.

(1) Pravna osoba koja obavlja djelatnost javne vodoopskrbe na vodoopskrbnom području mora obavljati ispitivanje vode na vodocrpilištu kojim upravlja odnosno na kojem obavlja djelatnost javne vodoopskrbe u opsegu analize na kemijske, mikrobiološke i indikatorske parametre, propisane pravilnikom iz članka 10. stavka 2. podstavka 1. ovoga Zakona.

(2) Kod obavljanja ispitivanja vode na vodocrpilištu iz stavka 1. ovoga članka, pravna osoba iz stavka 1. ovog članka mora:

– provoditi analize u laboratoriju Hrvatskog zavoda za javno zdravstvo ili zavoda za javno zdravstvo županije, odnosno Grada Zagreba,

– provoditi ispitivanje vode jedanput tijekom hidrološke godine.

(3) Na ispitivanje vode na vodocrpilištu na odgovarajući način se primjenjuju odredbe posebnih propisa kojima se uređuje identifikacija voda za ljudsku potrošnju.

Članak 19.

(1) Pravna osoba koja opskrbljuje 5.000 stanovnika ili isporučuje dnevno više od 1.000 m³ vode obvezna je izraditi godišnji izvještaj za prethodnu godinu i obavijestiti o istom javnost putem sredstava javnog informiranja.

(2) Godišnji izvještaj iz stavka 1. ovoga članka mora sadržavati podatke o:

– količini isporučene vode,

– tehnologiji obrade,

– o razvodnoj mreži,

– kontroli zdravstvene ispravnosti vode za ljudsku potrošnju,

– poduzetim mjerama za svako odstupanje od zahtjeva sukladnosti,

– mjerama za poboljšanje kvalitete vode za ljudsku potrošnju i javnog vodoopskrbnog sustava.

(3) Pravna osoba obvezna je dostaviti godišnji izvještaj iz stavka 1. ovoga članka Hrvatskom zavodu za javno zdravstvo najkasnije do 31. ožujka tekuće godine za prethodnu godinu.

**IV. POSTUPAK U SLUČAJU ODSTUPANJA OD PARAMETARA ZA PROVJERU SUKLADNOSTI VODE ZA LJUDSKU POTROŠNJU**

Članak 20.

(1) U slučaju kada se sustavom samokontrole (HACCP), monitoringom ili temeljem druge službene kontrole, utvrdi da voda za ljudsku potrošnju ne ispunjava parametre sukladnosti i parametre radioaktivnih tvari propisane pravilnikom iz članka 10. stavka 2. podstavka 1. ovoga Zakona, uzimajući u obzir mišljenje nadležnog zavoda za javno zdravstvo i/ili mišljenje Stručnog povjerenstva iz članka 11. ovoga Zakona, odnosno procjenu rizika Državnog zavoda za radiološku i nuklearnu sigurnost, pravna osoba obvezna je poduzeti sljedeće mjere:

– ograničiti isporuku vode,

– obavijestiti Stručno povjerenstvo i mjesno nadležnu sanitarnu inspekciju odmah po saznanju, a najkasnije u roku od 24 sata od kada se utvrdila nesukladnost te dodatno Državni zavod za radiološku i nuklearnu sigurnost u slučaju odstupanja izmjerenih vrijednosti parametara radioaktivnih tvari u vodi za ljudsku potrošnju od propisanih pravilnikom iz članka 10. stavka 2. podstavka 1. ovoga Zakona,

– obavijestiti potrošače i dati im odgovarajuće preporuke, osim u slučaju kada Stručno povjerenstvo, odnosno Državni zavod za radiološku i nuklearnu sigurnost ocijeni da je prekoračenje vrijednosti takvo da ne može imati utjecaja na zdravlje,

– istražiti uzrok odstupanja od parametara,

– provesti hitne mjere radi uklanjanja uzroka odstupanja od parametara sukladnosti propisanih pravilnikom iz članka 10. stavka 2. podstavka 1. ovoga Zakona.

(2) Ako ograničenje isporuke vode traje više od 24 sata pravna osoba koja obavlja djelatnost javne vodoopskrbe mora osigurati potrošačima opskrbu vodom na drugi način.

(3) Stručno povjerenstvo obvezno je predložiti mjere i procjenu ugroženosti zdravlja ljudi, uzimajući u obzir stupanj prekoračenja M.D.K. pojedinih pokazatelja.

(4) Uspješnost provedenih mjera dokazuje se laboratorijskim ispitivanjem Hrvatskog zavoda za javno zdravstvo ili nadležnog zavoda za javno zdravstvo županije, odnosno Grada Zagreba.

(5) O provedenim mjerama iz stavka 1. ovoga članka i rezultatima njihova provođenja, pravna osoba mora voditi evidenciju i dokumentaciju i čuvati je pet godina od provođenja mjera.

(6) Državni zavod za radiološku i nuklearnu sigurnost obvezan je predložiti mjere i procjenu ugroženosti zdravlja ljudi u slučaju odstupanja izmjerenih parametara radioaktivnih tvari u vodi za ljudsku potrošnju od propisanih pravilnikom iz članka 10. stavka 2. podstavka 1. ovoga Zakona.

(7) Uspješnost provedenih mjera dokazuje se ispitivanjem stručnih tehničkih servisa iz članka 7. stavka 1. ovoga Zakona.

Članak 26.

(1) Županija i Grad Zagreb obvezni su obavijestiti stanovnike na svom području koji se koriste vodom iz vodoopskrbnih sustava koji opskrbljuju manje od 50 stanovnika ili isporučuju manje od 10 m³/dan, da ti vodoopskrbni sustavi ne potpadaju pod plan monitoringa.

(2) Županija i Grad Zagreb obvezni su u slučaju onečišćenja vode iz vodoopskrbnih sustava na području svoje nadležnosti odmah obavijestiti potrošače i iste na prikladan način savjetovati u svezi s upotrebom vode za piće, u suradnji s nadležnim zavodom za javno zdravstvo.

**VI. SLUŽBENE KONTROLE**

Obveze Ministarstva

Članak 27.

(1) U provedbi ovoga Zakona i pravilnika donesenih na temelju ovoga Zakona, Ministarstvo osigurava provođenje postupka monitoringa i drugih službenih kontrola zdravstvene ispravnosti vode za ljudsku potrošnju.

(2) Ministarstvo donosi planove službenih kontrola zdravstvene ispravnosti vode za ljudsku potrošnju na temelju procjene rizika koju, na temelju dostupnih znanstvenih dokaza, donosi Stručno povjerenstvo iz članka 11. ovoga Zakona.

(3) Planovi službenih kontrola zdravstvene ispravnosti vode za ljudsku potrošnju koja se stavlja na tržište u bocama ili drugoj ambalaži moraju sadržavati i planove uzorkovanja, u skladu s učestalošću propisanom pravilnikom iz članka 10. stavka 2. podstavka 1. ovoga Zakona.

(4) Ministarstvo dostavlja Hrvatskom zavodu za javno zdravstvo rezultate o provedenim službenim kontrolama i poduzetim mjerama, podatke o odobrenim odstupanjima i zahtjevima dostavljenim Europskoj komisiji putem javne ustanove nadležne za izvještavanje o vodama i ostalim poduzetim mjerama poboljšanja, u svrhu izrade godišnjih i trogodišnjih izvješća.

(5) Ministarstvo dostavlja Hrvatskom zavodu za javno zdravstvo podatke iz stavka 4. ovoga članka do 31. ožujka tekuće godine za prethodnu godinu.

Vrste službenih kontrola

Članak 28.

(1) U provedbi ovoga Zakona i pravilnika donesenih na temelju ovoga Zakona, Ministarstvo osigurava provođenje sljedećih službenih kontrola zdravstvene ispravnosti vode za ljudsku potrošnju:

a) inspekcijski nadzor,

b) reviziju sustava samokontrole pravnih osoba koje obavljaju djelatnost javne vodoopskrbe,

c) upravni nadzor i

d) monitoring (praćenje).

(2) Službene kontrole iz stavka 1. podstavaka a) i b) ovoga članka provodi sanitarna inspekcija.

(3) Kod provođenja službenih kontrola iz stavka 1. podstavaka a), b) i d) primjenjuju se tehnike uzorkovanja i provođenja analiza.

(4) Zavodi za javno zdravstvo županija odnosno Grada Zagreba obvezni su na zahtjev sanitarne inspekcije osigurati tehničko osoblje za provođenje službenih kontrola i uzorkovanja.

b) REVIZIJA SUSTAVA SAMOKONTROLE PRAVNIH OSOBA KOJE OBAVLJAJU DJELATNOST JAVNE VODOOPSKRBE

Članak 35.

Sanitarni inspektori provode reviziju sustava samokontrole (HACCP) pravnih osoba koje obavljaju djelatnost javne vodoopskrbe i pravnih osoba iz članka 6. stavka 4. ovoga Zakona te uzorkovanje vode u skladu s odredbama ovoga Zakona i drugih propisa.

d) MONITORING (PRAĆENJE)

Plan monitoringa

Članak 37.

(1) Ministar nadležan za zdravlje donosi godišnji plan monitoringa (praćenja) zdravstvene ispravnosti vode za ljudsku potrošnju, koji obuhvaća plan redovnog monitoringa i plan revizijskog monitoringa, na prijedlog Hrvatskog zavoda za javno zdravstvo, najkasnije 60 dana prije početka kalendarske godine.

(2) Plan monitoringa zdravstvene ispravnosti vode namijenjene za ljudsku potrošnju mora sadržavati najmanje sljedeće podatke:

– broj potrebnih uzoraka izražen posebno za redovni monitoring (redovno praćenje) i revizijski monitoring (revizijsko praćenje),

– opseg analiza za redovni monitoring (redovno praćenje) i opseg analiza za revizijski monitoring (revizijsko praćenje),

– popis zavoda za javno zdravstvo zaduženih za provedbu plana na određenom području,

– naziv i broj lokalnih vodovoda obuhvaćenih planom,

– naziv i broj javnih vodovoda,

– mjesta uzorkovanja te

– procjenu rizika Stručnog povjerenstva iz članka 11. ovoga Zakona.

(3) Prilikom izrade prijedloga plana monitoringa i tijekom provođenja plana monitoringa, Hrvatski zavod za javno zdravstvo te zavodi za javno zdravstvo županija odnosno Grada Zagreba i Državni zavod za radiološku i nuklearnu sigurnost obvezni su primjenjivati odredbe pravilnika iz članka 10. stavka 2. podstavka 1. ovoga Zakona.

(4) Ne dovodeći u pitanje odredbe posebnih propisa kojima je uređena radiološka sigurnost, ministar nadležan za zdravlje donosi godišnji plan monitoringa (praćenja) parametara radioaktivnih tvari u vodi za ljudsku potrošnju, na prijedlog Državnog zavoda za radiološku i nuklearnu sigurnost, najkasnije 60 dana prije početka kalendarske godine.

(5) Cilj plana monitoringa iz stavka 4. ovoga članka je utvrditi predstavlja li odstupanje izmjerenih parametara radioaktivnih tvari u vodi za ljudsku potrošnju od propisanih pravilnikom iz članka 10. stavka 2. podstavka 1. ovoga Zakona rizik za ljudsko zdravlje koji zahtijeva djelovanje te kako bi se poduzele, kada je to potrebno, korektivne mjere radi poboljšanja kvalitete vode do razine koja je u skladu sa zahtjevima za zaštitu ljudskog zdravlja sa stajališta radiološke sigurnosti.

(6) Plan monitoringa iz stavka 4. ovoga članka mora se temeljiti na strategijama i učestalosti praćenja parametara propisanih pravilnikom iz članka 10. stavka 2. podstavka 1. ovoga Zakona, radi postizanja cilja iz stavka 5. ovoga članka.

(7) Planom monitoringa mora se osigurati da su izmjerene vrijednosti reprezentativne za kvalitetu vode koja se troši tijekom cijele godine. U slučaju vode namijenjene za ljudsku potrošnju koja se stavlja u boce ili posude namijenjene za prodaju, to ne dovodi u pitanje načela sustava analize opasnosti i kritičnih kontrolnih točaka (HACCP), kako je propisano Uredbom (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30. 4. 2004.) i načelima službene kontrole iz Uredbe (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi verifikacije postupanja u skladu s odredbama propisa o hrani i hrani za životinje te propisa o zdravlju i dobrobiti životinja (SL L 165, 30. 4. 2004.).

(8) Praćenje koje se provodi glede ID-a i obilježja analitičkih metoda moraju biti u skladu sa zahtjevima propisanim pravilnikom iz članka 10. stavka 2. podstavka 1. ovoga Zakona.

Obveze Hrvatskog zavoda za javno zdravstvo

Članak 38.

(1) Provedbu monitoringa koordinira Hrvatski zavod za javno zdravstvo.

(2) U svrhu provođenja monitoringa zdravstvene ispravnosti vode namijenjene za ljudsku potrošnju Hrvatski zavod za javno zdravstvo obvezan je:

– procijeniti učestalost uzorkovanja za svaki vodoopskrbni sustav na osnovi rezultata analiza uzoraka u posljednje dvije godine, uzimajući u obzir i dobivene rezultate ispitivanja vode na vodocrpilištima koje provode pravne osobe u skladu s odredbom članka 16. ovoga Zakona i županije u skladu s odredbom članka 42. ovoga Zakona

– dostaviti prijedlog plana monitoringa ministru nadležnom za zdravlje svake godine do 30. rujna za iduću godinu, uzimajući u obzir svoju procjenu,

– izraditi godišnji izvještaj o zdravstvenoj ispravnosti vode za ljudsku potrošnju u Republici Hrvatskoj i dostaviti ga ministru nadležnom za zdravlje i ministru nadležnom za vodno gospodarstvo najkasnije do 31. svibnja iduće godine za prethodnu godinu,

– izraditi trogodišnji izvještaj na temelju godišnjih izvještaja iz stavka 2. podstavka 3. ovoga članka i podataka iz članka 27. stavka 4. ovoga Zakona i dostaviti ga Ministarstvu i Hrvatskim vodama do 31. svibnja tekuće godine za prethodne tri godine.

Godišnji i trogodišnji izvještaj

Članak 39.

Godišnji i trogodišnji izvještaj Hrvatskog zavoda za javno zdravstvo o zdravstvenoj ispravnosti vode za ljudsku potrošnju u Republici Hrvatskoj mora sadržavati:

– podatke o količini isporučene vode po subjektu u traženom razdoblju,

– parametre ispitivanja obuhvaćene godišnjim i trogodišnjim monitoringom,

– tehnologije obrade,

– podatke o razvodnoj mreži,

– sve podatke o godišnjim planovima redovnog i revizijskog monitoringa i njihovoj realizaciji,

– podatke o rezultatima službenih kontrola,

– podatke o odobrenim odstupanjima i zahtjevima dostavljenim Europskoj komisiji te podatke o drugim poduzetim mjerama za poboljšanje zdravstvene ispravnosti vode.

Članak 43.

(1) Zavodi za javno zdravstvo županija, odnosno Grada Zagreba obvezni su provoditi godišnji plan monitoringa zdravstvene ispravnosti vode za ljudsku potrošnju u dijelu za čiju provedbu su odgovorni.

(2) Zavodi iz stavka 1. ovoga članka obvezni su dostaviti Hrvatskom zavodu za javno zdravstvo izvještaj o provedbi monitoringa na svojem području, do 31. ožujka tekuće godine za prethodnu godinu.

(3) Izvještaj iz stavka 2. ovoga članka mora sadržavati:

– podatke o realizaciji plana monitoringa iz članka 37. ovoga Zakona,

– podatke iz članka 39. ovoga Zakona za svaki vodoopskrbni sustav posebno,

– skupne podatke monitoringa za područje nadležnosti zavoda iz stavka 1. ovoga članka.

(4) Zavodi iz stavka 1. ovoga članka obvezni su dostaviti Hrvatskom zavodu za javno zdravstvo godišnje izvještaje o provedbi ispitivanja vode na vodocrpilištu, koje su proveli na zahtjev pravnih osoba koje obavljaju djelatnost javne vodoopskrbe i na zahtjev županija, do 31. ožujka tekuće godine za prethodnu godinu.

(5) Zavodi iz stavka 1. ovoga članka obvezni su uspostaviti bazu podataka iz stavka 3. ovoga članka i u bazu podataka redovito unositi podatke dobivene monitoringom iz članka 37. ovoga Zakona te podatke dobivene ispitivanjem vode na vodocrpilištu iz članaka 16., 17. i 42. ovoga Zakona.

**VIII. PREKRŠAJNE ODREDBE**

Članak 45.

(1) Novčanom kaznom od 50.000,00 do 100.000,00 kuna kaznit će se za prekršaj pravna osoba ako:

– opskrbi pučanstvo vodom za ljudsku potrošnju koja ne udovoljava parametrima zdravstvene ispravnosti propisanim pravilnikom iz članka 10. stavka 2. podstavka 1. ovoga Zakona,

– stavi na tržište vodu u boci ili drugoj ambalaži koja ne udovoljava parametrima zdravstvene ispravnosti propisanim pravilnikom iz članka 10. stavka 2. podstavka 1. ovoga Zakona,

– koristi u proizvodnji hrane ili predmeta opće uporabe vodu za ljudsku potrošnju za koju ima saznanja da ne udovoljava parametrima zdravstvene ispravnosti propisanim pravilnikom iz članka 10. stavka 2. podstavka 1. ovoga Zakona,

– ne izradi i ne provodi plan uzorkovanja voda u boci ili ambalaži koje stavlja na tržite u skladu s parametrima i učestalošću propisanim pravilnikom iz članka 10. stavka 2. podstavka 1. ovoga Zakona,

– vodoopskrbni objekt ne udovoljava propisanim sanitarno-tehničkim i drugim uvjetima propisanim pravilnikom iz članka 10. stavka 2. podstavka 2. ovoga Zakona,

– na primjeren način ne zaštiti sva vodocrpilišta i vodoopskrbne objekte, sukladno članku 7. i članku 15. stavku 2. podstavku 1. ovoga Zakona,

– ne uspostavi i ne provodi sustav samokontrole (HACCP), sukladno članku 15. stavku 2. podstavku 3. ovoga Zakona,

– ne prijavi svako odstupanje parametara zdravstvene ispravnosti i indikatorskih parametara stručnom povjerenstvu i nadležnoj sanitarnoj inspekciji te svako odstupanje parametara radioaktivnih tvari stručnom povjerenstvu, nadležnoj sanitarnoj inspekciji i Državnom zavodu za radiološku i nuklearnu sigurnost, sukladno članku 15. stavku 2. podstavku 4. ovoga Zakona,

– ne provodi ispitivanje vode sa vodocrpilišta, sukladno članku 16. ovoga Zakona,

– stavi u funkciju novo vodocrpilište bez provođenja mjera iz članka 17. ovoga Zakona,

– ne dozvoli ili ometa uzorkovanje vode sanitarnom inspektoru, sukladno članku 18. stavku 1. ovoga Zakona,

– ne dozvoli ili ometa provođenje nadzora ili ne dostavi ili onemogući uvid u svu raspoloživu dokumentaciju sanitarnom inspektoru u određenom roku ili dostavi netočne i nepotpune podatke, sukladno članku 18. stavku 2. ovoga Zakona,

– ne provede mjere iz članka 20. stavka 1. ovoga Zakona u slučaju utvrđivanja nesukladnosti vode za ljudsku potrošnju,

– ne osigura na drugi način opskrbu vodom za ljudsku potrošnju ako ograničenje isporuke vode traje više od 24 sata, sukladno članku 20. stavku 2. ovoga Zakona,

– ne izvrši rješenje inspektora kojim se naređuje izvršenje radnje ili mjere iz članka 32. ovoga Zakona.

(2) Za prekršaje iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 20.000,00 kuna.

(3) Za prekršaje iz stavka 1. ovoga članka kaznit će se i fizička osoba novčanom kaznom od 5.000,00 do 20.000,00 kuna.

Članak 46.

(1) Novčanom kaznom od 50.000,00 kuna do 100.000,00 kuna kaznit će se za prekršaj županija, odnosno Grad Zagreb, ako:

– ne izvrši obavještavanje javnosti, sukladno članku 26. stavcima 1. i 2. ovoga Zakona,

– ne predvidi i ne osigura u svom proračunu financiranje monitoringa vode za ljudsku potrošnju na svojem području, sukladno članku 44. stavku 1. ovoga Zakona,

– ne predvidi i ne osigura u svom proračunu financiranje ispitivanja vode na vodocrpilištu lokalnog vodovoda na svom području, sukladno članku 44. stavku 2. ovoga Zakona.

(2) Za prekršaje iz stavka 1. ovoga članka kaznit će se i odgovorna osoba u županiji, odnosno Gradu Zagrebu novčanom kaznom od 5.000,00 do 20.000,00 kuna.